2002 m. Lietuvos šachmatų čempionatas

2002 m. Lietuvos šachmatų čempionatas – tai 69-asis Lietuvos vyrų ir 55-asis Lietuvos moterų šachmatų čempionatai.

Lietuvos vyrų šachmatų čempionatas 

69-asis Lietuvos vyrų šachmatų čempionatas vyko Vilniuje, 2002 m. gegužės 17 – gegužės 25 d.

Dalyviai 
Čempionatate žaidė to meto visi penki Lietuvos tarptautiniai didmeistriai (DM): Eduardas Rozentalis, Aloyzas Kveinys, Darius Ruželė ir Vidmantas Mališauskas (visi iš Vilniaus, praėjusių metų nugalėtojas kaunietis Šarūnas Šulskis.

Kiti dalyviai:TM Darius Zagorskis, Tomas Samulevičius, TM Antanas Zapolskis, TM Vaidas Sakalauskas, kaunietis Henrikas Asauskas į čempionatą pateko per 2002 m Lietuvos vyrų šachmatų čempionato atrankinį turnyrą.

Tad čempionate žaidė 12 žaidėjų: devyni vilniečiai, du kauniečiai ir vienas iš Radviliškio. Iš 2001 m. čempionato dalyvavo visi prizininkai.

Čempionato eiga

Po trijų ratų 
Pirmajame rate įvyko pirmoji staigmena: tarptautinis meistras Gintautas Piešina šventė pergalę prieš didmeistrį (DM) Darių Ruželę. Kitos partijos pasibaigė be didesnių netikėtumų: DM E. Rozentalis po įtemptos kovos įveikė TM Gediminą Šarakauską, kaunietis DM Šarūnas Šulskis nugalėjo TM Antaną Zapolskį, DM Vidmantas Mališauskas laimėjo prieš kaunietį Henriką Asauską, o partijos tarp TM Vaido Sakalausko ir Tomo Samulevičiaus bei TM Dariaus Zagorskio ir DM Aloyzo Kveinio pasibaigė taikiai.

Antrame rate permainingai vyko kova tarp E. Rozentalio ir Vilniaus universiteto studento Tomo Samulevičiaus, žaidusio baltosiomis figūromis. Po baltųjų klaidos partijos pradžioje persvarą galėjo įgyti juodieji, kurie taip pat suklydo ir pranašumo jau galėjo siekti jaunasis šachmatininkas, bet ta galimybe jis nepasinaudojo ir po ilgos kovos pergalę šventė didmeistris. Pergales šiame rate pasiekė: V. Mališauskas, Š. Šulskis, D. Ruželė.

Trečiame rate įvyko principinė dvikova tarp vilniečio E. Rozentalio ir kauniečio Š. Šulskio. Pradžioje (debiute) vilniečiui pavyko laimėti  pėstininką ir baltieji pamažu realizavę persvarą, iškovojo trečiąjį tašką. V. Mališauskas sužaidė lygiosiomis su T. Samulevičiumi – jo sąskaitoje 2,5 taško. Po 1,5 turi D. Zagorskis, G. Piešina, kuris nusileido A. Zapolskiui, D. Ruželė ir A. Kveinys, visas partijas sužaidęs lygiosiomis.

Po šešerių ratų 

Penktajame rate pirmavusį, aukščiausią reitingą turintį, vilnietį DM E. Rozentalį pasivijo DM V. Mališauskas: jis iš eilės įveikė du didmeistrius: praėjusių metų čempioną kaunietį Š. Šulskį ir vilnietį D. Ruželę.

Šeštajame rate po atkaklios kovos V. Mališauskas įveikė TM A. Zapolskį ir pustaškiu aplenkė E. Rozentalį, kuris savo partiją su TM V. Sakalausku baigė lygiosiomis. Pirmą pergalę iškovojo TM Gediminas Šarakauskas nugalėjęs TM Gintautą Piešiną. Atkakliai vyko kova tarp Š. Šulskio ir D. Zagorskio. Praėjusių metų čempionui tik dėka kovingumo ir išradingumo pavyko išgelbėti pusę taško. Taikiai pasibaigė partijos tarp D. Ruželės ir A. Kveinio bei T. Samulevičiaus ir H. Asausko.

Po 6 ratų šachmatinkai buvo išsidėstę šia tvarka: V. Mališauskas – 5,5 taško, E. Rozentalis – 5, Š. Šulskis ir D. Zagorskiss – po 6,5, A. Kveinys, G. Piešina, V. Sakalauskas – po 3, D. Ruželė ir H. Asauskas po 2,5, T. Samulevičius- 2, G. Šarakauskas – 1,5.

Po aštuonerių ratų 

E. Rozentalis pasivijo lyderį, kai septintajame rate jis įveikė vilnietį TM Gintautą Piešiną, o V. Mališauskas sužaidė lygiosiomis su radviliškiečiu TM Vaidu Sakalausku.

Daug lėmė aštuntojo rato partija tarp abiejų pirmaujančių šachmatininkų. Baltaisias žaidęs E. Rozentalis visą partiją išlaikė inciatyvą savo rankose ir privertė varžovą pasiduoti.

Sužaidus 8 partijas vėl pasikeitė lyderis – į priekį vėl išsiveržė DM Eduardas Rozentalis, antras DM Vidmantas Mališauskas. Trečiąją vietą (5 tšk.) dalijosi praėjusių metų čempionas Šarūnas Šulskis, ir vilnietis TM Darius Zagorskis.
Penktoje vietoje DM Aloyzas Kveinys (4,5 tšk.), o šeštąją dalinosi DM D. Ruželė ir V. Sakalauskas, turėję po 4 taškus.

Paskutinis ratas 

Nors paskutiniame rate E. Rozentalis, kuris čempionate dalyvavo po 19 metų pertraukos, juodaisiais pralaimėjo, prieš aštriai jo karalių atakavusį 20-metį kaunietį Henriką Asauską, bet tai jam nepakenkė – pergalę čempionate jis buvo užsitikrinęs dar prieš paskutinį ratą (8 tšk.).

Atkakliai vyko kova dėl antros ir trečios vietos, į kurią pretendavo praėjusių metų čempionas kaunietis  Šarūnas Šulskis, Vidmantas Mališauskas (po 6,5 tšk.) ir Darius Zagorskis (6 tšk.). Pastarieji du šachmatininkai žaidė tarpusavyje. Baltosioms figūroms vadovavęs D. Zagorskis turėjo persvarą, tačiau V. Mališauskas gynėsi labai tiksliai ir iškovojo lygiąsias bei antrąją vietą (7 tšk.) čempionate.

Galimybe pavyti bei aplenkti V. Mališauską turėjęs kaunietis Š. Šulskis, (6,5 tšk.) ir žaidęs su DM iš Vilniaus D. Ružele ja nepasinaudojo. Turėdamas pranašumą partijoje, kaunietis persistengė ir pralaimėjo. Tad du dalyviai surinko po 6,5 taško. Papildomi rodikliai buvo palankesni Dariui Zagorskiui, kuriam atiteko trečioji vieta, o ketvirtas liko Šarūnas Šulskis.

Nemažiau atkakli kova vyko ir dėl 5 ir 6 vietų, kurios leido patekti į Lietuvos rinktinę, rungtiniausiančią šachmatų olimpiadoje Slovėnijoje.
Po 6 taškus surinko radviliškietis TM Vaidas Sakalauskas ir vilnietis DM Aloyzas Kveinys. Papildomi rodikliai buvo vienodi, tad nutarta, jog sportininkai pasidalijo 5-6 vietas.
Pirmasias 6 vietas užėmę šachmatininkai pateko į sekančių metų Lietuvos vyrų šachmatų čempionatą.

Vyrų čempionato lentelė 

2002 m. Lietuvos šachmatų čempionato partijos.

Lietuvos moterų šachmatų čempionatas 

55-asis Lietuvos moterų šachmatų čempionatas vyko Vilniuje, 2002 m. balandžio 20 – balandžio 28 d.
Vilniaus šachmatų ir šaškių sporto mokykloje šveicariškąja sistema (9 ratai) varžėsi 30 šachmatininkių.. Iš praėjusių metų prizininkių nedalyvavo tik 2-os vietos laimėtoja Eglė Morkūnaitė. Čempionate nedalyvavo ir aukščiausią reitingą, tarp Lietuvos moterų, turėjusi Viktorija Čmilytė.

Moterų čempionato eiga 
Nuo pat varžybų pradžios į priekį išsiveržė Ž. Šarakauskienė (3 taškai po trijų partijų). Kitas dvi partijas ji baigė lygiosiomis ir ją pavijo jos sesuo moterų didmeistrė Dagnė Čiukšytė Abi jos pirmavo turėdamos po 4 taškus iš 5 galimų. Pustaškiu buvo atsilikusi praėjusių metų čempionė šiaulietė Renata Turauskienė. Šeštajame rate, kai pralaimėjo Dagnė Čiukšytė, Živilė Šarakauskienė, laimėjusi prieš vilnietę Daivą Batytę, vėl tapo vienvalde lydere.

Viską lėmė paskutinės partijos, kuriose Živilė  Šarakauskienė susitiko su Rita Varniene, o Renata Turauskienė – su Laima Domarkaite. Pirmoje partijoje buvo užfiksuotos greitos lygiosios. O antrojoje partijoje dvikova vyko permainingai – galimybių turėjo abi varžovės. R. Turauskienė, pergalės atveju, būtų užėmusi pirmąją vietą, tačiau partija pasibaigė lygiosiomis ir Viniaus universiteto psichologijos magistrantė Živilė Šarakauskienė, surinkusi 7 taškus iš 9 galimų tapo Lietuvos čempione. Antroji vieta dėl aukštesnių papildomų rodiklių atiteko Renatai Turauskienei (6,5 tšk.), o trečioji – Ritai Varnienei, taip pat surinkusiai 6,5 taško. Toliau sekė trys žaidėjos surinkusios po 6 taškus. Papildomi rodikliai lėmė: ketvirtąją vietą kaunietei Salomėjai Zaksaitei, penktąją – Dagnei Čiukšytei, šeštąją – Laimai Domarkaitei.

Moterų čempionato lentelė

Šaltiniai

Išorinės nuorodos 
 2002 m. Lietuvos vyrų šachmatų čempionato finalas